ย้อนปฐมบทตำนานรางวัลออสการ์แห่งฮอลลีวูด
งานประกาศรางวัลออสการ์หนึ่งในงานสำคัญประจำปีที่มีการมอบรางวัลทรงคุณค่าให้กับผู้คนในวงการภาพยนตร์ฮอลลีวูดในสาขาต่างๆมายาวนานกว่า 92 ปีขณะเดียวกันอาจมีผู้คนไม่มากนักที่จะทราบเรื่องราวน่าประทับใจในช่วงหลักไมล์แรกๆก่อนรางวัลออสการ์ถือกำเนิดขึ้นอย่างเป็นทางการ และยังคงได้รับการบันทึกบอกเล่ามาจนทุกวันนี้ 
โรงแรมหรู อายุเก่าแก่ในย่านดาวน์ทาวน์ นครลอส แองเจลิสครั้งหนึ่งเคยเป็นสถานที่พบปะยอดนิยมของบรรดาผู้สร้างหนังในวงการฮอลลีวูดในยุคคริสต์ทศวรรษที่ 1920และเป็นฉากสำคัญในเรื่องราวการเริ่มต้นแห่งตำนานรางวัลออสการ์หรือ อคาเดมี อวอร์ด รางวัลสำคัญของผู้คนในวงการภาพยนตร์ หลักฐานสำคัญก็คือภาพถ่ายที่ทางโรงแรมบันทึกไว้ เป็นรูปของผ้าเช็ดปากหรือ napkin ที่มีภาพร่างสเก็ตเขียนคร่าวๆด้วยลายมือออกแบบรูปหุ่นรางวัลออสการ์ วางโต๊ะอาหารของโรงแรมแห่งนี้ เมื่อปี ค.ศ.1927 แอนา เซกูร่า (Ana Segura) ผู้อำนวยฝ่ายขายและการตลาด โรงแรม Millennium Biltmore ลอส แองเจลิสบอกว่า ในช่วงเริ่มต้นมีผู้คนจำนวนหนึ่งที่มีส่วนร่วมวงสนทนา วางแผนการจัดงานมอบรางวัลออสการ์ จนค่อยๆกลายเป็นรูปเป็นร่างจากภาพวาดแบบคร่าวๆบนผ้าเช็ดปากที่โต๊ะอาหาร กลางวงสนทนาก่อนที่จะออกแบบรูปปั้นหุ่นรางวัลออสการ์ที่เห็นมาจนถึงในปัจจุบัน แม้ทุกวันนี้จะไม่มีใครทราบว่าผ้าเช็ดปากบนโต๊ะอาหารชิ้นประวัติศาสตร์ที่เป็นภาพร่างต้นแบบหุ่นปั้นออสการ์อายุเกือบศตวรรษผืนนั้นจะยังคงอยู่หรือไม่ แต่บันทึกในหน้าประวัติศาสตร์ก็ยืนยันถึงความชัดเจนว่าเพียง 2 ปีหลังจากนั้น พิธีมอบรางวัลออสการ์ หรือ อคาเดมี อวาร์ด ครั้งแรก ก็ได้เริ่มต้นขึ้นในเดือนพฤษภาคม ปี 1929 ที่โรงแรมรูสเวลท์ บนถนนฮอลลีวูด บูลาวาร์ด ก่อนที่ไม่กี่ปีหลังจากนั้น พิธีมอบรางวัลออสการ์ ก็ได้กลับไปจัด ณ สถานที่เริ่มต้นของรางวัลอันทรงเกียรติที่ โรงแรมบิลท์มอร์ ในที่สุด ในอดีตที่ผ่านมา ห้องโถงใหญ่ของโรงแรมแห่งนี้เคยได้รับเกียรติเป็นเจ้าภาพจัดพืธีมอบรางวัลออสการ์มาแล้ว ถึง 8 ครั้ง ภายในห้องจัดเลี้ยงขนาดใหญ่ของโรงแรมที่สร้างเพื่อเวทีออสการ์โดยเฉพาะ ผู้อำนวยฝ่ายขายและการตลาดโรงแรมมิลเลนเนียม บิลท์มอร์บอกว่า ก่อนหน้านี้ห้องบอลรูมแบบเดิมสร้างขึ้นเพื่อสำหรับการจัดเลี้ยงในพิธีมอบรางวัลออสการ์ พร้อมด้วยเวทีขนาดใหญ่ ก่อนที่จะมีการปรับปรุงโครงสร้างอาคารและสถานที่ภายใน ทำให้ต้องลดระดับความสูงเพดานห้องลงมา จนมีลักษณะที่เห็นในปัจจุบัน โรงแรมบิลท์มอร์ สร้างเสร็จในปี ค.ศ.1923 ถือว่าเป็นโรงแรมใหม่ และเป็นที่นิยมของผู้คนในขณะนั้น ด้วยบรรยากาศห้องรับรองที่หรูหรา เช่นเดียวกับผู้คนที่มาร่วมงานซึ่งโด่งดังระดับตำนานของวงการฮอลลีวูด ความทรงจำเมื่อเกือบศตวรรษก่อนเหล่านี้ ยังได้รับการบันทึกและเก็บบันทึกไว้ในภาพถ่ายที่ประดับตกแต่งคล้ายกับนิทรรศการให้ผู้คนในปัจจุบันได้ชื่นชมบนผนังตลอดแนวทางเดินของโรงแรม ซึ่งแน่นอนว่าแต่ละภาพล้วนเป็นช่วงเวลาแห่งความประทับใจและหาชมได้ยาก คุณแอนา ยกตัวอย่างภาพถ่ายของคุณวอลท์ ดีสนีย์ ผู้ร่วมก่อตั้งบริษัทหนังการ์ตูน วอลท์ ดีสนีย์ และ เชอร์ลีย์ เทมเปิล (Shirley Temple) อดีตดาราเด็กชื่อดังระดับตำนานของฮอลลีวูด ที่อยู่ในภาพคู่กัน ในพิธีมอบรางวัลออสการ์ปี ค.ศ.1939 ซึ่งในปีนั้นหนังเรื่อง สโนว์ไวท์กับคนแคระทั้ง 7 ได้รับการเสนอชื่อชิงรางวัล และได้รับรางวัลออสการ์จึงมีการจัดทำรูปปั้นที่มีรางวับออสการ์ตัวเล็กๆ 7 ตัวและรูปปั้นออสการ์ตัวใหญ่ อีก 1 ตัวเป็นพิเศษให้กับหนังเรื่องนี้ ขณะเดียวกันก็มีเรื่องเล่าในตำนานของโรงแรมบิลท์มอร์ ในยุครุ่งเรือง โดยเฉพาะในช่วงการดื่มและผลิตสุราในสหรัฐฯเป็นเรื่องผิดกฎหมายระหว่างปี ค.ศ.1920-1933 เมื่อโรงแรมแห่งนี้กลายเป็นแหล่งพบปะของบรรดาสิงห์นักดื่ม กันแบบลับๆ นอกจากนี้ยังเล่าถึงตำนานของโรงแรมในยุคนั้นว่า บุคคลระดับสูงจากรัฐบาลท้องถิ่น ดาราดัง ไฮโซทั้งหลาย ต่างมารวมตัวร่ำสุราในบาร์ลับที่ซ่อนอยู่หลังผนังห้อง ภายในโรงแรมแห่งนี้ ซึ่งแน่นอนว่าการดื่มแอลกอฮอล์ถือเป็นเรื่องผิดกฎหมายในช่วงเวลานั้น แต่หลายๆคนก็เลือกที่จะหาทางออก และบาร์แห่งนี้คือคำตอบสีเทาๆให้กับผู้คนเหล่านั้น แม้จนทุกวันนี้ โรงแรมบิลท์มอร์ ก็ยังคงความคลาสสิค ในบรรยากาศเก่าๆ และมักมีดาราและคนในวงการฮอลลีวูดมาพบปะกันเป็นประจำเช่นเคย จึงไม่แปลกใจที่ คุณเจมมี บาร์เทนเดอร์ ที่ประจำการเสิร์ฟเครื่องดื่มในโรงแรมนี้มากว่าครึ่งทศวรรษ จะสามารถสะสมลายเซ็นต์ รูปถ่าย และเรื่องราวของ คนดังในวงการมามากมาย โดยเฉพาะเรื่องราวการได้พบ อัล ปาชิโน ดาราคนโปรด ในสภาพที่สวมผ้าคลุมหัวสีดำ เดินเตร่ไปทั่วโรงแรม บาร์เทนเดอร์วัยเก๋า แห่งบิลท์มอร์ โอเท็ล บอกว่า วินาทีที่พบกับ อัล ปาชิโน นักแสดงเจ้าบทบาทที่โด่งดังจาก เดอะก็อดฟาเธอร์เป็นเวลาเดียวกับที่เขาเกือบจะโทรแจ้งเจ้าหน้าที่รักษาความปลอดภัยอยู่แล้วจากการแต่งตัวที่ลึกลับก่อนจะได้พูดคุยจนทราบว่า ดาราคนโปรดของเขากำลังซ้อมการแสดงอยู่ คุณเจมมีเลยถือโอกาสนั้นขอลายเซ็นต์มาได้ในที่สุด